钦定古今图书集成/方舆汇编/职方典/第1406卷 > 《游砻岩》前人
## 钦定古今图书集成/方舆汇编/职方典/第1406卷 > 《游砻岩》前人

桂山多突屼，乃在湘之浒。湘岭翠如攒，兹岩独奇古。
咄哉造物灵，幻作崆“府。丹崖郁高阁，绿嶂穴幽户。
不假五丁凿，奚倩娲皇补。中有琅玕髓，凝成冰雪乳。
玉粒糁琼田，青莲挂碧宇。金光晃舍利，宝气腾瑶圃。
盘坳蛰蛟螭，狰狞怒犀虎。鱼披贴壁鳞，凤梳栖谷羽。
或堆防风骨，或簇肃慎砮。廉刿森剑戟，缜润析圭组。
倒者悬钟磬，侧者欹锜釜。空嵌饶神力，劖削笑鬼斧。
氛氲隐药灶，错落横棋”谱。何年遗仙蜕，谁代布佛武。
风涌暑生寒，溜滴晴亦雨。云雷恒屯复，日月争吞吐。
有时瀑布飞，澎湃轰钲鼓。有时晶帘泻，戛击鸣球琥。
我来秉烛游，心神独踽踽。欲探骊龙珠，莫觏骑羊竖。
划然舒长啸，山魅潜呼舞。平生耽丘壑，殊觉红尘苦。
把酒约山灵，尔我迭宾主。

《史记秦本纪》：“始皇三十三年，发诸尝逋亡人、赘婿、贾
人，略取陆梁地，为桂林、象郡、南海，以适遣戍。”〈注〉徐广
曰：“五十万人守五岭。”《广州记》云：“五岭者，大庾、始安、临
贺、揭阳、桂阳。”《舆地志》云：台岭亦名塞上，今名大庾；二
曰骑田，三曰都龙，四曰萌诸；五曰越岭。

《府志》：“始皇帝代百粤史禄转饷，凿渠而通粮道。禄乃
自海阳山导水源，以湘水北流入于楚融江为牂牁
下流，南入于海，远不相谋，转饷为劳，量为矶以激水，
于沙磕中垒石作铧泒湘之流而注之。融激行六十
里，置陡门三十六，舟入一陡，则复闸一陡，使水积渐
进，故能循崖而上，建瓴而下，既通舟楫，又利于灌田”，
号为“灵渠。”及汉马援征征侧继疏之，以济师，徒引馈
运，而中国不至于告惫者，禄之功也。民到于今赖之。
《汉高祖本纪》：高帝十一年“秋七月，淮南王黥布反，帝
自将击之。冬十二月，击布军，会甀布走，令别将追之，
击布军洮水南北，大破之。”

《南史》：“宋文帝元嘉三十年，以功封宗悫为洮阳侯。”
《隋书文帝本纪》：“仁寿中，朝廷以岭南刺史县令多贪
鄙，蛮夷怨叛，简清吏。于是拜陈颖大将军、桂州总管，
十七州军事。”

《唐书李渤传》，“桂有漓水，出海阳山。世言秦命史禄伐
粤，凿为漕。马援讨征侧，复治以通馈。后为江水溃毁，
渠遂废浅，每转饷，役数十户济一艘。渤酾浚旧道，鄣
泄有宜，舟楫利焉。”

《王晙传》：“晙景龙末授桂州都督。州有兵，旧常仰饷衡、
永。晙始筑罗郛，罢戍卒，埭江开屯田数千顷，以息转漕，百姓赖之。后求归上冢，州人诣阙留。有诏：桂往罹
寇𣊻，户口雕瘵，宜即留，以须政成。在桂逾期年，人丐
刻石颂德。初，刘幽求放封州，广州都督周利贞欲必
杀之，道出晙所，晙知其故，留不遣。利贞移书督趣，幽”
求惧曰：“埶且难全，正恐累君，奈何？”晙曰：“公之坐非朋
友所绝，晙在，终不忍公无罪就死。”俄崔湜等诛，幽求
复执政，故诏幽求为刻石辞。

《府志》：“唐李夔廉察桂州，月夜闻邻居吟咏之音清畅，
及明访之，乃戎昱，即延为幕宾，因饮席调其侍儿，夔
知其意，即赠之，昱感赋诗，有‘恩合死前酬’之句。
唐御史中丞杜式方为桂州观察使，会西延山贼叛，
奉诏讨捕，续命郎中裴俞招抚，裴令桂州押衙乐源
与副将二人至贼中，传诏命招复业。源，儒者，有气谊，
贼帅”大喜，留宴悦源，佩刀请之，源不欲违其意，遂解
以赠。贼益喜，荅以小女奴。二人既归，副将与源不相
能，诬源以军中虚实告贼帅，故赠女奴。俞大怒，源具
言本末，辞色颇厉。俞怒甚，系之宾州狱。移书式方，俾
寘之法。式方知其冤，不得已持牒追之，密戒使者纵
之逃，且语以意。使者至，传式方意，源曰：“我无罪，何逃？”
乃与使偕至桂，式方畏使者权，不敢直，卒罪之。将就
刑，式方问所欲，源曰：“愿得暂去桎梏，见妻子，嘱身后
事，可乎？”式方许之，如期而至。临刑，召妻子曰：“可速买
纸千幅，笔百管，吾死当上诉于天。”是日暮，副将饮酒，
举盏惊曰：“乐押衙自盏中跃入吾口矣。”即𣊻卒。其年
四月，俞见源跨马，从者皆执弓矢，俞惊仆而亡。明年
十月，式方宴于球场，忽瞪目久之，乃曰：“乐源，汝何来？”
因索酒酹地曰：“我知汝冤而竟杀汝以奉诏使我之
罪矣。”乃不语而死。桂人哀之，即源死所立祠，榜曰忠
正乐将军庙。

《宋史陈尧叟传》：“尧叟字唐夫，阆州阆中人。咸平初，为
广南西路转运使。岭南风俗，病者祷神不服药，尧叟
有《集验方》，刻石桂州驿。又以地气蒸暑，为植树凿井，
每三二十里置亭舍，具饮器，人免暍死。”

《吕愿中传》：帅桂林，遣走卒王超入都，约某日当还，过
期二日乃至，命斩之，人莫敢言。汪圣锡通判府事，力
言超罪不至死，若加极刑，他日有人或愆期，必亡命
不返。脱有紧切奏将，不得闻之，其害大矣。吕矍然悟，
谢曰：“吾过矣。”明日吕不出，汪呼超至，但杖而释之。超
感再生恩，誓以死报。

《府志》：“桂人石仲元，号桂华子，隐七星山中，于诗妙究
精微。宋天禧中将殆，谓门人曰：‘荣谢当然，未丧之文，
子其嗣之’。”尽出平生所作诗三百馀篇授之，曰：“凡吾
所得，子之所知，必传之。”浃旬而殁。有《桂华集》。

桂林府张姓者，滑人，历殿前侍卫，以勇略闻。宋嘉祐
间，京师火，不为灾，仁宗感梦，封嘉应侯。元丰初，桂多
火，父老相与谋请为祠祀之，自是火遂熄。

《冯京传》：京父冯商，微时与父烧炭于郡西北岸山。其
父死归，营棺反葬，蚁集土封尸成墓。后商生京，带至
楚江夏为商京中三元，官至参知政事，号其山曰“天
门拜相山”，又曰“状元山。”其地形乃照天烛也。其光在
顶，适毙于绝𪩘之巅，最为奇穴。廖金精题曰：“一山正，
一山斜，状元出在别人家。”后京发于江夏，果验。宋干
道元年，刺史李守柔建三元祠于郡学之左，前树“文
明坊。”

《柳开传》：“开知宁边军，徙全州。全西延洞有粟氏，聚族
五百馀人，常抄劫民口粮畜，开为作衣带巾帽，选牙
吏勇辩者得三辈，使入谕之曰：‘尔能归我，即有厚赏，
给田为屋处之。不然，发兵深入，灭尔类矣’。粟氏惧，留
二吏为质，率其酋四人，与一吏偕来。开厚其犒赐，吏
民争以鼓吹饮之。居数日遣还，如期携老幼悉至，开”
即赋其居业，作《时鉴》一篇，刻石戒之。遣其酋入朝，授
本州上佐，赐开钱三十万。

《宋史张田传》：田知桂州，异时蛮使朝贡，假道与方伯
抗礼。田独坐堂上，使引入拜于庭，而犒贿加腆。土豪
刘纪、卢豹素为边患，讫田去，不敢肆。京师禁兵来戍，
不习风土，往往病于瘴疠，田以兵法训峒丁，而奏罢
戍。或告交趾李日尊兵九万，谋袭特磨道，诸将请益
兵，田曰：“交趾兵不满三万，必其国有，故张虚声以吓
我耳。谍既得实，果其兄弟内相残，惧边将乘之也。”
《陶弼传》：“庆历中，弼为阳朔主簿。侬智高犯南海，杨畋
为安抚使，辟参军谋使下英江，会诸将议击，未至，智
高解去。弼舍舟，从其徒数十人，间关步出赴畋。次临
贺，大将蒋偕、张忠战死，馀众畏亡将被诛，多降贼。弼
数与之遇，亟矫畋命揭榜道上，谕使归”，许以不死，凡
得千五百人。调阳朔令，课民植木官道旁，夹数百里，
至是行者无夏秋暑暍之苦，他郡县悉效之。摄兴安
令，移书说桂林守萧固浚灵渠以通漕，不听。至李师
中，卒浚之。师征安南，馈饷于是乎出，大为民利。
《沈晦传》：“为广西经略兼知静江府。先是，南州蛮酋莫
公晟归朝岁久，用为本路钤”辖。羁縻之后遁去，旁结

晟孤立，不复犯边。晦在郡，岁买马三千匹，继者皆不
能及。

《高宗本纪》：“建炎元年，侍御史马伸抚谕荆湖广南。夏
六月，以受伪命，遣全州安置。”

《范成大传》：“成大知静江府，广西窘匮，专藉盐利，漕臣
尽取之，于是属邑有增价抑配之弊。诏复行钞盐，漕
司拘钞钱均给所部，而钱不时至。成大入境曰：‘利害
有大于此者乎？奏疏谓能裁抑漕司强取之数，以宽
郡县，则科抑可禁。上从之。数年，广州盐商上书乞复
令客贩，宰相可其说，大出银钱助之。人多以为非，下’”
有司议，卒不易成大说。旧法马以四尺三寸为限，诏
加至四寸以上，成大谓互市四十年，不宜骤改。
《张栻传》：栻知静江府，经略安抚广南西路，所部荒残
多盗。栻至，简州兵，汰冗补阙，籍诸州黥卒伉健者为
效用。日习月按，申严保伍法。谕溪峒酋豪弥怨睦邻，
毋相杀掠，于是群蛮帖服。朝廷买马横山，岁久弊滋，
边氓告病，而马不时至。栻究其利病六十馀条，奏革
之，诸蛮感悦，争以“善马至。”

《府志》：高宗绍兴十三年五月甲辰，全州文学师维藩，
权国子监。国子司业高阅等言，“维藩博通古今，士人
推服，建学之初，宜得老成诱掖后进。”辅臣进呈，上曰：
“师傅之任，尤当遴选，须心术正大者为之，将以经旨
谕后进，一有邪说，学者从而化之，为害不小。”

《宋史邓得遇传》：恭宗德祐元年，静江府破，得遇朝服
南望拜辞，书幅纸云：“宋室忠臣，邓氏孝子，不忍偷生，
宁甘溺死。彭咸故居，乃吾潭府，屈公子平，乃吾伴侣，
优哉游哉，吾得其所。”遂投南流江而死。

《马暨传》：娄钤辖者，马暨之部将也。静江既破，娄犹以
二百五十人守月城不下，阿里海牙笑曰：“是何足攻。”
围之十馀日，娄从壁上呼曰：“吾属饥不能出降，苟赐
之食，当听命。”阿里海牙遗以牛数头，米数斛，一部将
开门取归，复闭壁，兵皆分米，炊未熟生脔，牛啖立尽。
鸣角伐鼓，元军以为出战，擐甲以待。娄乃令所部入，
拥一火炮然之，声如雷霆震城，城皆崩，烟气涨天，外
兵多惊死者。火熄，入视之，灰烬无遗矣。

《元史》：“至元十三年丙子，兵破潭州，全州附郡，提刑陈
宫讲不为守，遁诸岩谷，降。”

元统甲戌春三月，猺劫全州。至正戊子冬十一月，湖
南盗劫全州。甲辰，平章兰公按本路置总省。

顺帝，明宗长子。尝被谗于明宗，徙于高丽，使居岛中。
阅一载，复移于广西。文帝崩，后命立宁宗。宁宗复崩，
燕帖木儿请立燕帖古思，后曰：“吾子尚幼，妥懽帖睦
尔在广西，今年十三矣。”乃命中书右丞阔里吉思迎
帝于靖江。后延大臣定议，立帝，是为顺帝。

《府志》：“嘉靖二年七月望后，府署守宿者见一长人步
入，惊怖群呼，移时而去，尾之，见入右江道内古榕树
下，遂不见。知府王显高次日入道，见其树大逾十围，
荫广数亩，询知其树为怪，巳馀百年，谛视树根，有窍
出烟如缕，昼夜不绝。乃遣人伐树，其中得毒蛇数十，
皆杀而弃之，怪自此息。”

《述异纪》：桂林东南边海有裸川。桓谭《新论》云：“呈衣冠
于裸川，海上有裸人乡。”

《云仙杂记》：“桂人好食虾蟆，仍重干菌为糁。赴食者至
以馀俎包归遗儿女，虽污衫不耻。”

《墨客挥犀》：“桂州妇人产男者，取其胞衣净濯细切，五
味煎调之，召至亲者合宴置酒而啖。若不与者，必致
怒争。”

《桂海杂志》：“南州无霜，草木皆不改柯易叶。独桂林岁
岁得雪，或腊中三白，然终不及北州之多。”灵川、兴安
之间，两山蹲踞，中容一马，谓之“严关。朔雪至关辄止，
大盛则度送至桂林城下，不复南矣。”

广东南海有飓风，西路稍北州县悉无之，独桂林多
风，秋冬大甚，拔木飞瓦，昼夜不息。俗传“朝作一日止，
暮七日，夜半则弥旬”，去海犹千馀里，非飓也。土人自
不知其说。余试论之，桂林地势，视长沙、番禺在千里
之上，高而多风，理固然也。

癸水，桂林有古《记》，父老传诵之。略曰：“癸水绕东城，永
不见刀兵。”癸水，漓江也。

瘴，二广惟桂林无之。自是而南，皆瘴乡矣。瘴者，山岚
水毒与草莽沴气，郁勃蒸薰之所为也。其中人如疟
状，治法虽多，常以附子为急须，“《不换金》正气散”为通
用。邕州两江，水土尤恶，一岁无时无瘴。春曰春瘴，夏
曰黄梅瘴，六七月曰新禾瘴，八九月曰黄茅瘴。土人
以黄茅瘴为尤毒。

桂岭旧不知的实所在。城北五里有寻丈小坡，立石
其上，刻曰“桂岭。”贺州自有桂岭县，相传始名，岭在其地。今小坡非也。

“俗”字边远俗陋，牒诉券约，专用土俗书，桂林诸邑皆
然。今姑记“临桂”数字，虽甚鄙野，而偏傍亦有依附。
〈音矮〉不长也。〈音稳〉“坐于门中”稳也。〈亦音稳〉“大坐”亦稳也。
〈音袅〉“小儿也”奀。〈音动〉人瘦弱也。〈音终〉人亡绝也。〈音腊〉不
能举足也。〈音大〉女大及姊也。〈音墈〉山石之岩窟也，闩
门，横关也。他不能悉纪。余阅讼牒二年，习见之。大
理国间有文书至南边，及商人持其国佛经题识，犹
有用“圀”字者。圀，武后所作国字也。《唐书》称“大礼国”，今
其国止用“理”字。

南州法度疏略，婚姻多不正。村落强𣊻，窃人妻女以
逃，转移他所，安居自若，谓之“卷伴”，言卷以为伴侣也。
已而复为后人卷去，至有历数卷未已者。其舅姑若
前夫访知所在，诣官自陈，官为追究，往往所谓“前夫”
亦是卷伴，得之，复为后人所卷，惟其亲父母兄弟及
初娶者所诉，即归始初被卷之家。

草子即寒热时疫。南中吏卒小民，不问病源，但头痛
体不佳，便谓之草子。不服药，使人以小锥刺唇及舌
尖出血，谓之挑草子。实无加损于病，必服药乃愈。
《过庭录》：李师忠复之《帅桂罢归》一词题别云：“子规题
破城楼月。画船晓载笙歌发。两岸荔枝红。万家烟雨
中。佳人相对泣。泪下罗衣湿。从此信音稀。岭南无雁
飞。‘荔枝烟雨’”，盖桂实景也。

《府志》：“唐韩佽在桂州时，有妖贼封盈能为数里雾，尝
行野外，见黄蛱蝶数十，因逐之，至一大树下，忽灭。掘
之得石函书，遂成左道，百姓归之如市，乃声言某日
将攻桂州，有紫气者我必胜。至期果紫气如疋帛，自
山亘于州城，有白气直冲之，紫气遂散。天忽大雾，至
午稍霁。州宅诸树滴下小铜佛，大如麦，不可胜数。是”
年，韩佽卒。

桂州唐子正，读书真仙观，有道人曰归真子，授以方
书。宋治平初，荐领赴京。至全州，仆病不能行，忽遇黄
冠，乃向道人也。笑谓曰：“吾为先生仆可乎？”遂荷担去，
行如飞，复别。去月馀，子正卧病潮阳驿，道人留书，驿
吏视其缄题云：呈桂州唐才子归真子谨封发书，惟
一诗，末二句云：待得角龙为燕会，好来黄壁卧林泉。
子正大惊，始知为异人，然结语未能喻。后为邕管机
宜，摄倅事，熙宁丙辰，交贼陷城，遇害，死于州治黄壁
亭，乃知告以死也。“角龙”，盖指丙辰也。